# Björn Wahlroos

### Wikipedia

Björn Arne Christer Wahlroos (s. 10. lokakuuta 1952, Helsingissä), on nykyinen Sampo Oyj:n konsernijohtaja.

Björn Wahlroos valmistui ylioppilaaksi 1971 ja sen jälkeen kauppatieteiden kandidaatiksi 1974, maisteriksi 1975 ja tohtoriksi 1979 Svenska handelshögskolanista. Hän toimi kansantaloustieteen professorina Svenska Handelshögskolanissa 1979–1985 ja Suomen Yhdyspankissa johtokunnan varajäsenenä, jäsenenä ja varatoimitusjohtajana 1985–1992.

Wahlroos oli nuorena aktiivisesti mukana politiikassa. Hän kuului Finlands Svenska Skolungdomsförbundetiin (vuodet 1969–1973) ja Sosialistisiin taloustieteen opiskelijoihin (SOTO) (1971–1973), joka oli "taistolaisen" Sosialistisen opiskelijaliiton (SOL) jäsenjärjestö. Vuonna 1973 Wahlroos erosi kaikista poliittisista järjestöistä. 1980-luvun vaihteessa hän liittyi Ruotsalaiseen kansanpuolueeseen (RKP).[1]

Vuodesta 1992 lähtien hän oli Mandatum & Co Oy:n toimitusjohtaja. Vuonna 1998 Mandatum & Co ja Interbank Osakepankki fuusioituivat Mandatum Pankki Oyj:ksi, jossa Wahlroos oli alusta asti johtokunnan puheenjohtaja ja toimitusjohtaja.

Mandatumin fuusiossa Sampo Oyj:öön 2001 Wahlroosista tuli Sammon toimitusjohtaja ja merkittävin yksityinen osakkeenomistaja (11 739 890 osaketta, 2,08 % osakkeista).

Nykyään Wahlroos asuu Joensuun kartanossa Halikossa. Hänen poikansa, Thomas pelaa menestyksekkäästi ammattilaispokeria. Hänen isänsä oli Bror Wahlroos, kauppa- ja teollisuusministeriön kansliapäällikkö.

Wahlroos on useita vuosia ollut Suomen hyvätuloisimpien tai rikkaimpien joukossa (2005 verotietojen mukaan Wahlroosin ansiotulot nousivat 2 276 599 euroon, jolla hän ylti 8. sijalle Suomen korkeimpien ansiotulojen listalla). Wahlroos on myös suuri maataloustukien saaja (yli 156 000 euroa vuonna 2004), vaikka ei sillä ylläkään Suomen sadan eniten maataloustukea saavan joukkoon.[2][3]

Wahlroos on sotilasarvoltaan reservin kapteeni. Hän on myös ollut puhujana Reserviupseeriliiton vuosijuhlissa.

## [muokkaa] Viitteet

1. ↑ Wahlroosin kirje Ilkka Kylävaaralle teoksessa Taistolaisuuden musta kirja (Tammi 2004), s. 26-27.
2. ↑ Maataloustukitaulukot. 11.11.2006. MOT ja Yle. Luettu 12. joulukuuta 2006.
3. ↑ Wahlroos on yksi suurimmista maataloustukien saajista. 14.11.2006. Helsingin Sanomat. Luettu 16. marraskuuta 2006.

Haettu osoitteesta http://fi.wikipedia.org../../../b/j/%C3%B6/Bj%C3%B6rn_Wahlroos_43a7.html

Luokka: Suomalaiset elinkeinoelämän vaikuttajat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English